## L’aeroport de Castelló oferix un servici aeri especial per al trasllat de més de mil de delegats del sector ceràmic a la fira Cersaie de Bolonya

*** L’operativa tindrà lloc entre el 21 i el 26 de setembre i mobilitzarà més de dos mil passatgers entre vols d’anada i de tornada
* El director general d’Aerocas destaca que l’aeroport afavorix la mobilitat de les delegacions comercials de les empreses ceràmiques a la fira més important del món en el seu àmbit**

L’aeroport de Castelló acull, entre el 21 i 26 de setembre, una operativa xàrter per al desplaçament d’un miler de representants del sector ceràmic a la fira Cersaie de Bolonya. Els onze vols programats, d’anada i de tornada, suposaran el moviment de més de dos mil passatgers.

El director general d’Aerocas, Justo Vellón, ha manifestat la seua satisfacció per la consolidació d’esta operativa en l’aeroport, que es realitza per tercer any consecutiu i que està previst que mobilitze més passatgers que en les dos edicions anteriors.

Justo Vellón ha destacat la importància que l’aeroport de Castelló s’erigisca en referència per al sector ceràmic i que la infraestructura canalitze els trasllats de les delegacions comercials que viatgen a Bolonya per a participar en Cersaie, la fira més important del món en el seu àmbit.

En este sentit, el director general d’Aerocas ha assenyalat que l’operativa “està alineada amb els objectius de l’aeroport d’afavorir la mobilitat dels castellonencs i de contribuir a la internacionalització del teixit productiu”.

L’operativa, organitzada pels operadors Viajes El Corte Inglés, BCD Travel i Nautalia, consta de cinc vols d’anada i sis de tornada. Els d’anada estan previstos el diumenge 21 de setembre, i els de tornada, entre els dies 25 i 26.

Com en les ocasions anteriors, l’aeroport de Castelló disposarà els mitjans necessaris per a atendre els pics de passatgers associats dels vols de Cersaie, que se sumaran als diferents vols regulars programats.

Fecha: 17/09/2025